kaerle etc. ic doen te wetene allen lieden iegenwoirdich ende
toecommende dat wij ontfaen hebben de oitmoedige suppliatie van
peter van cockelberghe, inhoudende hoe dat wouter van cockelnberghe
broeder van den suppliant hier voortijts in alle duecht ende eerbaerheyt
gevrijt ende gevolcht heeft eene eerbare jonge dochter aldoe
oudt zeventhien jaren oft daeromtrent, wonende tot hombeke
genaempt peternelle van wuluwe, alsnu huysvrouwe vanden
voirschreven wouter, vader noch moeder hebbende zulcx dat zij malcanderen
lief hadden, zoe dat om malcanderen te trouwen ende de voirschreven
wouter verstaen hebbende dat de vrienden vander selve peternelle
genegen waren haer te geven eenen anderen man, heeft tselve
haer te kennen gegeven haer vragende of tselve wel haer
meyninge was, waerop zij seyde dat neen ende dat zij dien
nimmermeer nemen en soude ende mits dien ende diergelijcke
woorden die zij onderlinghe hadden de voirschreven wouter bemerckende
dat de voirschreven peternelle goede jonst tot hem drouch heeft
haer geseyt indien ick wiste dat uwen wille zulck ware
ick zoude u nemen ende met mij leyden, waer mede zij als doen
wert lachende ende colarierende dair inne genouch consent
gevende zoe hem dochte. ende ten eynde zoe zette zij hem dach
te commen tot hueren huyse up den lesten heyligen paeschdach
xvc twintich lestleden. ende achtervolgende dien de voirschreven wouter
zorge dragende te voldoen ten seggen vander voirschreven peternelle is
ten selven dage binnen zonneschine gecommen metten suppliante
mitgaders hennen steelman, dierick eertbrugge, jacob camerlinck,
jan van breedonck ende jacob van oistenrijck, te huyse daer de
selve peternelle met huere moye wonende was ende de selve
wouter commende binnen den huyse, heeft aldaer gevonden de
selve peternelle, hebbende een jonck kint op hueren schoot haer
vragende met zoete woorden oft haer beliefte ware met hem te
gaen drincken, waerop de moye vander voirschreven peternelle, daer
tegenwoirdich zijnde, seyde dat zij vuyten huyse niet gaen en
zoude. met dien zoe sijn de suppliant ende die voirnnoemde andere gesellen
complicen oick binnen den huyse gecommen des onder andere de
voirschreven jan van breedonck nam zoetelick de voirschreven peternelle metten
arme haer seggende staet op ghij moet mede gaen, waerop zij
antworde ziende huere voirschreven moye, ikck en sal nyet mede gaen
zoe dat de voirschreven jacop camerlinck nam haer tkint van den schoye
ende zettet neder op den vloer, ende nam se metten anderen arm ende
leyde se soe buyten den huyse, dwelck merckende de selve peternelle
seyde waer sult ghij mij leyden en hebbick hier geen vrienden
soe dat zij creet ende weende, ende mits desen soe hebben
zommige vrouwen de voirschreven peternelle willen houden, maer een
van den voirschreven complicen oft gesellen ontrack haer die handt ende
commende alsoe buyten den huyse, soe es gecommen de oom van der
selver peternelle seggende gesellen siet wat ghij doet ende zijn
also voirts wech gegaen belettende de zommige van henlieden dat men
hen nyet en volchde ende zonderlinghe de voirschreven jacop van oistenrijck
de welcke hadde eenen gespannen boghe op zijn schauwer ziende
dat de oom der voirschreven peternelle henlieden volchde, heeft de zelve
boge genomen in deen hant ende een pijl in dander, zeggende
blijft achter ick raet u voor tbeste, of ick doen u achter blijven
ende oick alsoe de moeye vander zelve peternelle ende andere
vrouwezn altijts volgen wilden, zoe seydt oick een van der voirschreven
gesellen tot henlieden blijft achter of ick sal u smijten ende mits
desen mach wesen dat een van den voirschreven vrouwen metten
platte van eender pycken geslagen was, heeft oick een van den
selven gesellen metten stocke van der pycke geslegen omtrent den
rugge van eenen geselle die hen volchde ende zijn ten lesten zoe
voirt gegaen sonder yemant te grieven toen huyse van willem
van wueluwe des voirschreven peternelle oom aldaer zij twee oft
drie potten biers gedroncken hebben ende alsoe een van den
gesellen een pot nam ende een dronck brochte, der selver peternelle
soe heeft zij dat gewacht ende den pot nemende heeft voirts den
voirschreven wouter cockelberghe, hueren vrijer, gebracht ende alsoe zij
hoorden dat zommige vrienden haer volchden zou zijn zij tsamen
gewillichlick vuyt den huyse gegaen ende de selve peternelle sonder
in huer voirschreven ooms huys eenen mesbaer te maken heeft buyten
wesende ende hoorende dat huere vrienden riepen waer zijdij
nelle, geseyt totten voirschreven wouter, haeren vrijer, gaende samender
handt sonder te antwordn op troupen van hueren vrienden, laet
ons gaen dat zij ons niet en vinden, ende liepen alsooe malcanderen
bij der handt houdende voor bij gielis bessems in de straete gelijck
oft zij man ende wijf geweest hadden ende zijn alsoe tsamen
gegaen, eerst nae raemdonck ten huyse van een goeden eerbaren
man genaempt willem zellekens, aldaer zij ontboden hebben
den prochiaen, in meyninge malcanderen te ondertrouwene, maer
hij en wasd nyet thuys. ende nae dien betaelt hebbende der
weerdinnen zijn tsamen voirtgegaen tot inde prochie van
maeldere, aldaer zij oock ontboden hebben den prochiaen maer alsoe
hij niet thuys en was, es daer gecommen een cappellaen de welcke
dat niet en dorste doen overmits dat zij van dier prochie niet
en waren. ende mits dien naer goede chiere aldaer gedaen
hebbende tot tsandersachs zoe zij zij tsamen voirts gegaen tot
inde prochie van puers, daer de voirschreven peternelle bij hueren wille
ende daer toe oick ontboden den prochiaen die mem excuseerde
te commen zeggende dat hij tsanderdachs geerne commen soude waer van
de voirschreven wouter ende peternelle des droeve wesende, braken tsamen
eenen penninck ende aelck van hen beyden nemende een stuck
herbben malcanderen hunne kerstelick trouwe gegeven ende daerop
zij zij gewillich tsamen gaen slapen. ende in teeken van dien
soe heeft de selve peternele daeraf verleden een instrument.
ende hoe wel dat de voirschreven peternelle tot menigen stonden ende in
presencie van goede mannen geseyt ende vercalert heeft dat zij den
voirschreven wouter voor hueren amn hilt, ende dat huer niet letten
was tgene dat zij gedaen hadde, maer waere dat zij dat te doen
hadde zij zoudt noch doen. nietmin de voirnoemde suppliant duchtende rigteren
van justicie en soude met niet dorren houden noch converseren
in onsen landen ende heerlicheyden, maer hem daer van moeten
absent houden tot zijne geheele verderfenisse ten zij dat onse
gracie ende genade hem hierop verleent en worde over dwelck
gemerct dat de voirschreven wouter ende zijn gesellen des van ons
verworven hebben onse opene brieven van remissie, hij ons zeer
oetmoedelick gebeden heeft, soe eyst dat wij de saken voirschreven
getruwen deen cancellier ende luden van onse rade in brabant
den voirnoemde peter van cockelberghe suppliant genegen wesende tot zijder
bede ende supplicatie ende willende hem in desen gracie ende genade
prefereren voir rigueur van justicie, zonderlinge ter eeren vander
bitter passie ons heeren jesu christi die hij leet voir ons allen op
sulcken dach als huyden, hebben inden gevalle als boven begerende
quytgescholden ende geremitteert, vergeven, schelden quyte ende remitteren
vuyt onse zonderlinge gracie bij desen onsen brieve tfact ende
messiven boven verclaert, mitgaders alle peyne ende bruecke corporelle
ende criminelle, daer inne hij ter cause van dien met diesser
aencleeft tegens ons ende justicie mesdaen ende mesbruyct
mach hebben, hem als te desen wederstellende ende restituerende
tot zijne goede fame ende name in onsen lande van brabant ende
anderen onsen landen ende heerlicheden ende tot zijn onverbuerden
goeden indien hij eenige heeft gelijck ende in alder manieren
als hij was voor die toecompste vanden mesive voirschreven.
imponerende hierop een eeuwich zwijgen ende smeken onsen procureur
generael van brabant ende allen anderen onsen justicieren ende
officieren wie zij zijn. satiffactie ende beteringe yerst ende
alvoiren gedaen der geinteresseeerde partije in dien die niet
gedaen en is ende eenige daer toe staet civilyck alleenlick
behoudelick nochtans dat de voirnoemde suppliant gehouden sal wesen
tvoirnoemde fait ende messive tegens ons civilyck te beteren nae gelegenthijt
van den mesdaet ende faculteyt van sijnen goeden ende oick te betalen
ende opleggen de redelicken costen van justicien hier op gedaen ende
naegevolght ter taxacie ende arbiterscepe van onse voirschreven cancelier
ende luden van onsen voirschreven rade in brabant die wij daer toe
commiteren, ontbieden daeromme ende bevelen den selven van onsen
rade in brabant dat voor henlieden geroupen de ghene die behoiren
geroupen te zijne, zij procedern wel ende deuchtelyck ter verificatie
ende interinvenieren van desen onsen iegenwoirdigen brieve nae huere
voirme ende inhouden ender ter taxatie ende arbiterscepe vander voirnoemde
civile boete ende costen voirschreven ende dat gedaen ende de voirschreven
civile boete getaxeert ende bij den voirschreven suppliant betaelt zijnde in
handen vanden genen van onsen rentmeesteren oft ontfangers dient
behouden sal, dit gehouden weert daervan ontfanck te maken
rekeninge bewijs ende reliqua te doene tot onsen prouffijte metten
anderen penningen van zijnen ontfange. zij onsen drossaert van brabant
ende alleen anderen onsen rechteren, justicieren ende officieren mitgaders
van den smalre heere ons lants van brabant wien dit aengaen
oft aenroeren sal mogen hueren stedehouderen ende een yegelick van
hen besondere soe hem toebehoiren sal, doen laten ende gedagen
den voirnoemde suppliant van dese onse remissie quytscheldinge ende
pardoene zoe ende inder manieren als boven rustelick, vredelick
ende eeuwelick genyeten ende gebruycken, zonder hem te doen
noch te laten geschyen in lijve noch in goede eenich hinder
letsel oft moeynesse ter contrarien. maer indien zijn lijf of
eenige van zijn onverbuerden goeden waren daeromme gevangen
becommert oft gearresteert, dat zij die tersont stellen of doen stellen
tot volcommen dilvrance want ons alsoe gelieft. ende ten eynde
dat dit goet vaste ende gestadich blijve tot eeuwigen dage
soe hebbe, wij onsen zegel hier aen doen hangen. behoudelick
in anderen saken ons recht ende een yegelick tzijne in allen
degenen in onse stede van mechelen op ten goeden vrijdach inde
maent van maerte int jaer ons heeren duyst vijfhondert
ende twintich ende van onsen rijcken te weten vanden
roomschen ende hongrie etc tderde ende van spaengien etc tseste.
aldus stont gescreven onder opte plycke bij den keysere ende geteekent
du blioul, ende noch visa
gecollationeert ende bevonden taccorderen
metten originale